Yvonne Blake

**Yvonne Ann Blake**, nada en Manchester o 17 de abril de 1940 e finada en Madrid o 17 de xullo de 2018, foi unha deseñadora de vestiario hispano-británica, gañadora dun premio Óscar e catro premios Goya. En 2012 converteuse na primeira muller galardoada co Premio Nacional de Cinematografía sen ser actriz. Ademais foi presidenta da Academia das Artes e as Ciencias Cinematográficas de España (AACCE) dende 2016 ata 2018.

## Traxectoria 
Nada en Manchester, aos 16 anos obtivo unha bolsa para estudar arte, deseño e escultura no Regional College of Art & Design de Manchester. Posteriormente viaxou a Londres e presentou o seu cartafol na Casa Bermans, creadora de vestiarios como os de *Cleopatra*. Ao ver os seus esbozos, ofrecéronlle un posto de axudante de Cynthia Tingey, deseñadora estable da casa e creadora do vestiario de estrelas de cine.

Tras traballar varias veces de axudante, o seu primeiro traballo como deseñadora no cinema foi en 1966 co filme de Daniel Mann *Judith*, protagonizada por Sophia Loren. Os seus seguintes títulos foron *Falso ídolo*, *El espía de la nariz fría* e *Fahrenheit 451*.

Na súa primeira etapa en España, Blake participou na rodaxe de dous filmes, *Duffy*, protagonizada por Susannah York, James Coburn e James Mason, e o western cómico *A Talent for Loving*. Nesta rodaxe coñeceu o que foi o seu marido, Gil Carretero, que era segundo axudante de dirección. En 1971 gañou o Oscar ao mellor vestiario co filme *Nicolás e Alexandra*, unha superprodución dirixida por Franklin J. Schaffner e producida por Sam Spiegel.

O 14 de xullo de 2016, Blake asumiu en funcións o posto de presidente da Academia das Artes e as Ciencias Cinematográficas de España tras dimitir o seu predecesor, Antonio Resines. O 15 de outubro, ao ser a única candidata nas eleccións, a institución ratificouna como a súa presidenta.

O 3 de xaneiro de 2018 foi ingresada de urxencia no Hospital Universitario Ramón y Cajal tras sufrir un ictus. Unha semana despois abandonou a UCI e comezou a recuperación. Polo seu mal estado de saúde, Blake abandonou as súas responsabilidades de presidenta da AACCE. O 9 de abril a Academia nomeou a Blake presidenta de honor da institución, designou a Mariano Barroso como presidente en funcións e convocou eleccións a presidente. Yvonne Blake faleceu o 17 de xullo de 2018 aos 78 anos, sen acabar de recuperarse do ictus que sufrira seis meses atrás.

## Filmografía seleccionada 
* *Judith* (Daniel Mann, 1966)
* *Farenheit 451* (François Truffaut, 1966)
* *Duffy* (Robert Parrish, 1968)
* *The Last Valley* (James Clavell, 1971)
* *Nicolás e Alexandra* (Franklin J. Schaffner, 1971)
* *Jesus Christ Superstar* (Norman Jewison, 1973)
* *The Three Musketeers* (Richard Lester, 1973)
* *The Four Musketeers* (Richard Lester, 1974)
* *Robin and Marian* (Richard Lester, 1976)
* *Superman* (Richard Donner, 1978)
* *Bearn o la sala de las muñecas* (Jaime Chávarri, 1983)
* *Remando ao vento* (Gonzalo Suárez, 1988)
* *Don Juan en los infiernos* (Gonzalo Suárez, 1991)
* *Carmen* (Vicente Aranda, 2003)
* *Tirant lo Blanc* (Vicente Aranda, 2006)
* ''Goya's Ghosts* (Milos Forman, 2006)

## Premios 
### Premios Oscar 
### Premios da BAFTA 
### Premios Goya 
## Notas 
## Véxase tamén 
### Bibliografía 
* Matellanos, Victor. *Diseñado por… Yvonne Blake, figurinista de cine*. Madrid: Fundación Autor
* Laver, James.(2008) *Breve Historia del traje y la moda*. Madrid: Ensayos Arte Cátedra
* O’Hara Callan, Georgina. (1999) *Diccionario de la moda y los diseñadores* Barcelona: Ediciones Destino
* Lamarca, Manuel e Valenzuela, Juan Ignacio (2008): *Cómo crear una película. Anatomía de una profesión''. Madrid, T&B Editores. ISBN 978-8496576766.
### Ligazóns externas 
* Yvonne Blake en la Academia de Cine
* Intervención de Yvonne Blake en la recogida del premio "Mujer de Cine" Gijón 2014